[Video] Luislang verorber reuse krokodil‘n Skermskoot uit die video ŉ Krokodil in Queensland, Australië, het sy moses teëgekom toe ŉ luislang van sowat drie meter hom ná ŉ stoeiery van vyf ure heel ingesluk het. Die internet is behoorlik op hol oor dié beeldmateriaal. Die reuse maaltyd het plaasgevind by Lake Moondarra en is op kamera vasgelê deur Tiffany Corlis, ŉ joernalis van Australië. Corlis sê die slang het sy lyf om die krokodil gedraai. “Die stryd het aanvanklik in die water begin. Die krokodil het in ŉ stadium met sy kop uit die water gekom, maar die slang het hom te styf vasgehou. Die slang het die krokodil later na die kant gebring om hom in te sluk,” het Corlins aan BBC vertel. Dit het die slang net 15 minute geneem om die krokodil te verorber. Luislange is bekend daarvoor dat hulle hul prooi versmoor. Die slange het buigsame kake wat hulle in staat stel om baie groot prooi in te sluk. Bron: BBC